題幽州圖
作者：劉敞
朝代：宋

paragraphs: 代北屯兵盛，漁陽突騎精。
棄捐看異域，感激問蒼生。
尚識榆關路，仍存漢郡名。
可憐成反拒，未見請横行。
先帝曾親伐，斯人昔徯征。
大功危一跌，遺恨似平城。
往者干戈役，因之玉帛盟。
權宜緩中國，苟且就升平。
名號于今錯，恩威自此輕。
奈何卑聖主，豈不負宗祊。
事有違經合，功難與浴評。
復讎宜百世，刷恥望諸卿。
封畛唐虞舊，氛祲渤碣清。
遺黎出塗炭，故老見簪纓。
寒谷青陽及，幽都日月眀。
此懷如萬一，高揖謝縱横。